বাংলাদেশে সাম্প্রদায়িক সহিংসতা
বাংলাদেশে সাম্প্রদায়িক সহিংসতা বলতে সাংস্কৃতিক ও ধর্মীয় কারণে বিভিন্ন সম্প্রদায়ের ওপর কৃত বিভিন্ন ধরণের সহিংসতাকে বোঝায়। ২০২৩ সালের জুলাই থেকে ২০২৪ সালের জুন পর্যন্ত এক বছরে ১ হাজার ৪৫টি সাম্প্রদায়িক সহিংসতা-নির্যাতন-নিপীড়নের ঘটনা ঘটেছে। ঘটনাগুলোর মধ্যে ৪৫টি হত্যাকাণ্ড, ৭টি মরদেহ উদ্ধারের ঘটনা, ১০ জনকে হত্যার চেষ্টা, ৩৬ জনকে হত্যার হুমকি, ৪৭৯ জনকে হামলা বা নির্যাতন, ১১ জনের কাছে চাঁদা দাবি, ১০২টি হামলা বা ভাঙচুরের ঘটনা, ৪৭টি জমি দখলের ঘটনা, ৪৫টি দখল বা উচ্ছেদের হুমকির ঘটনা, ১১টি দেশত্যাগের হুমকি, ১৫টি দেবোত্তর সম্পত্তি দখলের চেষ্টা, ৭টি শ্মশানভূমি দখলের চেষ্টা, ১৪টি মন্দিরে হামলা, ৪০টি প্রতিমা ভাঙচুর, ২৫টি ধর্ষণ বা ধর্ষণের চেষ্টা, ১২টি অপহরণ বা ধর্মান্তরকরণের ঘটনা, ৮ জন ধর্ম অবমাননার অভিযোগে আটক, ৩২টি জাতীয় নির্বাচনে এবং ৫টি স্থানীয় সরকার নির্বাচনে সাম্প্রদায়িক সহিংসতার ঘটনা ঘটেছে। বাংলাদেশী সংবাদপত্র থেকে সংকলিত আইন ও সালিশ কেন্দ্রের (ASK) তথ্য অনুসারে, ২০১৩-২০২০ সাল পর্যন্ত মোট ১,৫৮০টি ঘটনা ঘটেছে যেখানে ধর্মীয় সংখ্যালঘুদের অনুভূতিতে আঘাত করা হয়েছে। প্রতি বছর গড়ে ১৯৭টি ঘটনা ঘটে। ১৯৭০ সালে সংখ্যালঘুর সংখ্যা ছিল প্রায় ১৯ শতাংশ, যা বর্তমানে কমে ৮.৬ শতাংশে এসেছে। ধর্মীয় অনুষ্ঠানের আয়োজন পুলিশের প্রহরায় করা হয় । সহিংসতার অধিকাংশ ভূমি সংক্রান্ত সমস্যার কারণে ঘটছে। সন্ত্রাসীরা রাজনৈতিক দলের প্রভাব নিয়ে সংখ্যালঘুদের ওপর হামলা করছে এবং সরকারি সংস্থাও জমি জবরদখলে জড়িত রয়েছে।